
    U  I M E  R E P U B L I K E   H R V A T S K E

R J E Š E NJ E

Trgovački sud u Zagrebu, po sucu Nikolini Dorić Hadžisejdić, u stečajnom predmetu povodom prijedloga predlagatelja NIKOLE KUNDRAČA, Lazina Čička, Lazina Čička 19, OIB: 67140855223, zastupanog po punomoćniku Draženu Lančiću, odvjetniku u Zagrebu, Tuškanova 32, za otvaranje stečajnog postupka nad dužnikom PASARIĆ INŽENJERING d.o.o., Zagreb, Kunovečka 22, OIB: 75528617474, dana 8. veljače 2016.

 
r i j e š i o    j e 

Odbacuje se kao nedopušten prijedlog za otvaranje stečajnog postupka nad dužnikom PASARIĆ INŽENJERING d.o.o., Zagreb, Kunovečka 22, OIB: 75528617474.


Obrazloženje

Predlagatelj  je kao bivši dužnikov radnik podnio prijedlog za otvaranje stečajnog postupka nad dužnikom.

	Prema odredbi čl. 16. st. 1. Stečajnog zakona („Narodne novine“ broj 71/15, dalje: SZ) prijedlog za otvaranje stečajnoga postupka podnosi se sudu na propisanom obrascu te sadržava podatke za identifikaciju dužnika i podnositelja prijedloga i popis imovine i obveza dužnika.
	
	Odredbom čl. 13. st. 1. SZ-a propisano je kako se u stečajnom postupku podnesci podnose na propisanim obrascima, ako je to ovim Zakonom određeno. Sadržaj i oblik obrazaca iz stavka 1. ovoga članka propisat će pravilnikom ministar nadležan za poslove pravosuđa (stavak 2.). Ako podnesak nije podnesen na propisanom obrascu, sud će ga odbaciti kao nedopušten (stavak 4.)

	Pravilnik o sadržaju i obliku obrazaca na kojima se podnose podnesci u predstečajnom i stečajnom postupku objavljen je u „Narodnim novinama“ broj 107/15 od 7. listopada 2015. Prema čl. 3. tog Pravilnika isti je stupio na snagu osmoga dana od dana objave u „Narodnim novinama“. Slijedom navedenog, taj pravilnik stupio je na snagu 15. listopada 2015., a prijedlog za otvaranje stečajnog postupka podnesen je 7. siječnja 2016. Obrasci iz čl. 13. st. 1. SZ-a dostupni su,  u skladu s čl. 13. st. 3. SZ-a, na mrežnoj stranici e-Oglasna ploča sudova.

	S obzirom na to da u konkretnom slučaju prijedlog  za otvaranje stečajnoga postupka nije podnesen na propisanom obrascu, sud je na temelju odredbe čl. 13. st. 4. SZ-a u vezi s čl. 13. st. 1. i 16. st. 1. SZ-a riješio kao u izreci. 


U Zagrebu, 8. veljače 2016.

	Sudac:
Nikolina Dorić Hadžisejdić 

Uputa o pravnom lijeku:
Protiv ovog rješenja može se izjaviti žalba. Žalba se izjavljuje u roku osam dana od dostave ovog rješenja. 



DNA: 
1. predlagatelju po punomoćniku,  
2. e-oglasna ploča

